Úradný vestník L 304 , 16/12/1995 S. 0049 - 0050



Rozhodnutie Komisie zo 6. decembra 1995, ktorým sa mení a dopĺňa rozhodnutie Komisie 92/160/EHS a 93/197/EHS v súvislosti s regionalizáciou Egypta pre dovoz registrovaných koní (Text s významom pre EHP) (95/536/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/426/EHS z 26. júna 1990 o podmienkach zdravia zvierat upravujúcu premiestňovanie a dovozy zvierat čeľade koňovité z tretích krajín [1], naposledy doplnenú a upravenú Aktom o pristúpení Rakúska, Fínska a Švédska, a najmä na jej články 13 ods. 2, 15 ods. písmeno a) a 16, keďže rozhodnutie Komisie 92/160/EHS [2], naposledy zmenené a doplnené rozhodnutím 92/161/EHS [3], stanovilo regionalizáciu určitých tretích krajín pre dovozy zvierat čeľade koňovité; keďže dovoz registrovaných koní do spoločenstva z Egypta je obmedzený na opätovný vstup registrovaných koní, ktoré boli dočasne vyvezené do metropolitnej oblasti Káhiry a na dočasný vstup registrovaných koní z uvedenej oblasti; keďže po misii veterinárnej inšpekcie Komisie v Egypte sa situácia zdravia zvierat druhu koňovité javí pod uspokojivou kontrolou vhodne štrukturovaných a organizovaných veterinárnych služieb; keďže v Egypte sa nevyskytla žrebčia nákaza, sopľavka ani vezikulárna stomatitída v období dlhšom ako 6 mesiacov a venezuelská encefalomyelitída koní sa tam nikdy nevyskytla a očkovanie proti tejto chorobe sa nevykonáva; keďže africký mor koní sa nevyskytol v Egypte v období dlhšom ako 30 rokov a očkovanie proti tejto chorobe, ktoré sa do roku 1994 vykonávalo v časti konskej populácie v južných guberniách Asuán, Quena a Sohaq, sa nevykonáva už dlhšie ako jeden rok; keďže veterinárne orgány Egypta zaručili, že oznámia do 24 hodín telefaxom, telegramom alebo telexom Komisii a členským štátom potvrdenie každej infekčnej alebo nákazlivej choroby zvierat druhu koňovité, uvedenej v prílohe A k smernici 90/426/EHS a akúkoľvek zmenu očkovania alebo dovozného postupu v súvislosti so zvieratami druhu koňovité; keďže veterinárne orgány v Egypte poskytli určité záruky v súvislosti s kontrolou premiestňovania zvierat druhu koňovité do definovanej oblasti a sérologický prieskum sa úspešne ukončil; keďže preto požiadavky článku 5 a 13 ods. 2 smernice 90/426/EHS sú splnené; keďže podmienky zdravia zvierat sa musia prijať v súlade s nákazovou situáciou zvierat danej tretej krajiny; keďže súčasný prípad sa týka len registrovaných koní; keďže rozhodnutia Komisie 92/160/EHS a 93/197/EHS [4] sa musia zmeniť a doplniť v súlade s tým; keďže opatrenia, stanovené v tomto rozhodnutí, sú v súlade so stanoviskom Stáleho výboru, PRIJALA TOTO ROZHODNUTIE: Článok 1 V prílohe k rozhodnutiu 92/160/EHS slová "Egypt metropolitná oblasť Káhiry" sa nahradia: "Egypt gubernia Alexandria, Beheira, Kafr El Šejk, Damietta, Dakália, Port-Said, Šarkia, Garbia, Menufia, Kaliubia, Išmailia, Severný Sinaj, Južný Sinaj, Káhira (veľká Káhira, vrátane mesta Giza), Suez, MarsaMartruh, Fayum, Giza a Beni Suef" . Článok 2 Rozhodnutie 93/197/EHS sa doplní a upraví nasledovne: 1. V prílohe I slovo "Egypt (1)(2)" sa nahradí v abecednom poradí v zozname tretích krajín v skupine E. 2. V prílohe II slovo "Egypt" sa vloží do abecedného poradia do názvu vzoru Zdravotného osvedčenia E a týmto sa pridá do zoznamu tretích krajín, z ktorých je dovoz registrovaných koní do spoločenstva povolený. Článok 3 Toto rozhodnutie je adresované členským štátom. V Bruseli 6. decembra 1995 Za Komisiu Franz Fischler člen Komisie [1] Ú. v. ES L 224, 18.8.1990, s. 42. [2] Ú. v. ES L 71, 18.3.1992, s. 27. [3] Ú. v. ES L 71, 18.3.1992, s. 29. [4] Ú. v. ES 86, 6.4.1993, s. 16. --------------------------------------------------